Transport Malta tirreaġixxi għar-rapporti dwar il-konċessjoni ta' marina f'Marsascala Transport Malta għamlet referenza għall-diversi stqarrijiet pubbliċi li saru dwar il-Pre Qualification Questionnaire (PQQ) ippubblikat dwar l-eventwali konċessjoni għal marina f'Marsascala. Fi stqarrija, Transport Malta qalet li l-impressjoni li ngħatat minn xi wħud li diġà hemm xi pjanti lesti jew li kollox hu finalizzat hija għal kollox żbaljata. Qalet li dak ippubblikat m'hu xejn għajr sejħa għal min irid juri interess li jiżviluppa marina. Żiedet tgħid li kif saħansitra tixhed il-pubblikazzjoni tal-PPQ, il-proċess għadu fi stadju bikri ħafna. Spjegat li ġaladarba jkun hemm shortlist ta' min hu interessat, ikunu meħtieġa diversi proċessi u studji oħra, li naturalment jinkludu proċessi ta' konsultazzjoni wiesgħa inkluż mal-komunità tal-lokalita' biex minn hemm jimmatura iżjed il-proġett, jiġu mfassla l-pjanti tiegħu u jiġi magħżul min se jwettqu bil-proċeduri kollha mitluba. Temmet tgħid li sadanittant, id-deċiżjoni li f'Marsascala issir marina, kienet meħuda u stabbilita fil-pjani lokali addottati fl-2006 permezz tal-policy SMMS 04.